Det er efterhånden længe siden, at fagbevægelsen sidst har sejret ad helvede til. Men med kampen mod det irske lavprisselskab Ryanair har lønmodtagernes organisation vundet en konflikt af stor principiel betydning.

Udsigten til at blive ramt af sympatiblokader i København og Billund har nu fået den frække dreng i europæisk luftfart til at lukke sine baser i Danmark, hvilket der nok skal være en del turister og liberalister, der vil begræde.

Men det er der ingen grund til. Prisen for at flyve til Korfu for 132 kroner kan også blive for høj, hvis det udløser »et ræs mod bunden, hvor løn- og arbejdsvilkår bliver stadig dårligere«, som LO’s næstformand, Lizette Risgaard, udtrykker det om de pauvre forhold for især kabinepersonalet: »Hvis alle fik lønninger som i Ryanair, var der ingen, der havde råd til at flyve«.

hdn